冯时行
和杨拱辰见惠
所操或异趣，并席宁相亲。
臭味傥不殊，千里情犹伸。
古今邪正间，何啻万微尘。
平生阅世眼，服膺无几人。
济济数君子，厖然气深淳。
南郭服仁义，辙迹世所循。
杨侯墨池孙，清厉凌苍旻。
公干抱奇蕴，謦咳皆瑰珍。
造物岂私我，惠我为德邻。
贱子婴祸罗，蹭蹬巴江垠。
弃逐类秦客，憔悴如楚臣。
九死不能悔，百炬未失真。
敢希鸣玉侣，庶混击壤民。
饮水蠲烦燥，薰香忏贪嗔。
曷来古安汉，息黥幸依仁。
至道迷所适，避风时问津。
昨者枉车盖，正值霜雪辰。
厨空无盛烟，坐冷乏软茵。
墙头丐邻翁，肴核粗且陈。
公言我未暇，语竟即踆踆。
挽袂不可止，满坐颜色颦。
公方迟腾踏，我已甘隐沦。
我归楚之夔，公家蜀之岷。
感此会合难，时来笑脱巾。
酒户较深阔，句法窥清新。
纵游当秉烛，正恐别鼻辛。
公能勉此乐，我及留中春。